Får hjelp av Bjørndalen på vei til verdenstoppen
Du kan følge direktesendingen i videovinduet over. Nasjonshoppingen begynner klokken 17.00. - Jeg er på god vei, men det er selvfølgelig veldig langt fram til jeg har kommet dit. Samtidig er det en sport der du kan holde på til du til du er over 70 år, om alt stemmer, sier Gulliksen til VG. Det er faren Geir et godt eksempel på. 53-åringen holder det stadig gående på høyt internasjonalt nivå etter 37 år som landslagsrytter. Datteren på 21, som i fjor ble tidenes yngste norske deltaker i et World Cup-stevne, er med andre ord bare i begynnelsen av det som later til å bli en lang og innholdsrik idrettskarriere.Likevel er det en kjennsgjerning at hun ikke har like gode forutsetninger som sine konkurrenter fra store ridenasjoner. Sprangridning er en marginal idrett i Norge, og det som skulle bli en enorm vitamininnsprøytning i form av en sensasjonell OL-bronse for lag i 2008, endte i stedet med et stygt omdømmetap etter at Tony André Hansens hest Camiro testet positivt på det forbudte stoffet capsaicin. - Jeg klarer meg fint, men det er nok potensielle sponsorer som holder igjen på grunn av det. Norge er jo uansett ikke noen stor ridenasjon, men det hadde selvfølgelig hjulpet med den medaljen. Jeg må jobbe hardt for å kunne holde på med det, men jeg føler ikke at jeg har blitt noe offer på grunn av det som skjedde i 2008, sier Gulliksen, som blant annet finansierer satsingen ved å jobbe ved familiens sprangridingsstall på Lierskogen utenfor Drammen. - Hestesport i de store ridenasjonene har noe av den samme betydningen som skisport her hjemme. Der er det nærmest sånn at de vokser opp med hest i hagen og alt er optimalt tilrettelagt. Men konkurrentene jobber jo med hest alle sammen i stallen, så det blir på mange måter det samme, sier Gulliksen.Likevel er hun avhengig av hjelp fra sponsorer og støttespillere for å få tilgang til konkurransedyktige hester, og blant dem er skiskytterlegenden Ole Einar Bjørndalen, som eier halvparten av hesten «Storm», som hun rir internasjonalt. Bjørndalen har kjent faren Geir i mange år, og interessen for sprangridning ble virkelig vekket til live da han kjøpte «Storm» i morgengave til ekskona Natalie Santer. Han har også blitt en viktig sparringpartner og rådgiver for 21-åringen. Få norske idrettsutøvere vet mer om hva som skal til for å bli best og å bli værende på toppen. - Vi har et veldig bra samarbeid. Han hjelper meg mye med det som går på motivasjon og den mentale biten. Han er veldig grei å ha med å gjøre. Når du river et hinder i sprangridning, er det mye av det samme som å bomme på en skyting i skiskyting: Det er bare å fortsette som om ingenting har skjedd, sier Gulliksen.FEI Furusiyya Nation Cup er ifølge arrangøren ryttersportens svar på Champions Leauge. Alle nasjoner konkurerer på fem tilsvarende stevner rundt i Europa før de beste møtes i en semifinale med utsikter til en plass i den store sesongfinalen i Barcelona i september. For Norges del går veien via Linnesvollen i Lier utenfor Drammen denne helgen. På det norske firemannslaget rir Dag Ove Kingsrød, Ole Kristoffer Meland og far og datter Gulliksen, Geir og Victoria. De skal konkurrere mot lag fra Sverige, Nederland, Russland, Finland, Frankrike, Hviterussland og Italia. Du kan følge direktesendingen i videovinduet over. Nasjonshoppingen begynner klokken 17.00.
Med hjelp fra blant annet Ole Einar Bjørndalen, har Victoria Gulliksen (21) satt seg mål om å bli verdens beste sprangrytter. I ettermiddag kan du se henne i aksjon direkte på VGTV.